Holczer Dávid

*Pillanatkép*

A szobor szeme élettelen,

csak a tartása élő.

A szobor emléke múlandó,

csak tettei ragadnak az

örökkévalóság posványába.

Ha valamit a kezébe adsz,

azt fogja tartani örökké.

Cigarettát, csokipapírt és

vibrátort.

Nem a szobrot gyalázod meg,

hanem az örökkévalóságot.

*Pár hét múlva*

*Hommáge á Pilinszky János*

Verekedni fogok.

Úgyis „egyetlen óriás ütés

a Hold” – így mesélted nekem.

A csillagok gennyes sebhelyek.

Ez is csak azt nyomasztja, aki elmegy.

Bőrönd nélkül, kiskabátban és sétabottal.

A szerencse másutt sem forog jobban.

Eltelik pár hét és hallom

színésznő lettél. A tékozló siheder

gyorsan magára talált.

Hallom színésznő lettél –

minden éjjel pördülsz hármat

és szégyenkezés nélkül vetkőzöl

meztelenre Isten előtt.